b'\n_START_ARTICLE_\nHiob von Dobeneck\n_START_PARAGRAPH_\nHiob von Dobeneck (ka Job von Dobeneck; umbes 1450 \xe2\x80\x93 25. mai 1521) oli Pomesaania piiskop aastatel 1501\xe2\x80\x931521._NEWLINE_Hiob von Dobeneck p\xc3\xa4rines v\xc3\xa4ikeaadli hulgast, tema t\xc3\xa4pne s\xc3\xbcnniaeg on teadmata. Hiobi isa Johann suri enne 1486. aastat. 1489. aastal sai Hiob von Dobeneckist Saksa ordu konvendi peadiakon ja praost Zschillenis Saksimaal. 1498. aastal osales ta Saksa ordu preestervennana Saksi hertsogi Friedrichi valimistel k\xc3\xb5rgmeistriks. 1501. aastal sai Dobeneckist aga Pomesaania piiskop, samal aastal sai ta ka paavstliku kinnituse._NEWLINE_Dobeneckist sai peagi k\xc3\xb5rgmeister Friedrichi \xc3\xbcks l\xc3\xa4hedasemaid usaldusaluseid, kellest 1507. aastal sai p\xc3\xa4rast k\xc3\xb5rgmeistri lahkumist Saksimaale Preisimaad valitseva regentn\xc3\xb5ukogu juht. 1509. aastal plaanis k\xc3\xb5rgmeister Dobenecki esitada Riia peapiiskopi kandidaadiks, kuid eba\xc3\xb5nnestunult._NEWLINE_Kui k\xc3\xb5rgmeister Friedrich suri, toetas Dobeneck uue k\xc3\xb5rgmeistrina Brandenburgi markkrahvi Albrechtit. Suures osas t\xc3\xa4nu tema toele saigi Albrechtist k\xc3\xb5rgmeister ning kuni 1516. aastani oli Dobeneck ta l\xc3\xa4him n\xc3\xb5uandja, kes Preisimaad k\xc3\xb5rgmeistri \xc3\xa4raolekul ka valitses. Kui Albrechti soosikuks sai Dietrich von Sch\xc3\xb6nberg, t\xc3\xb5mbus Dobeneck Preisimaa poliitikast tagasi ja keskendus Pomesaania valitsemisele. _NEWLINE_1519. aastal, enne Ratsanikes\xc3\xb5ja (Reiterkrieg) puhkemist Poola ja Saksa ordu vahel, p\xc3\xbc\xc3\xbcdis Dobeneck rahu vahendada, kuid eba\xc3\xb5nnestunult. S\xc3\xb5ja ajal j\xc3\xa4tkas ta siiski pingutusi ning oli aktiivselt tegev ka s\xc3\xb5ja l\xc3\xb5poetanud vaherahu s\xc3\xb5lmimisel 1521. aasta aprillis. Kuu aega hiljem Dobeneck suri._NEWLINE_Hiob von Dobenecki kutsuti "Raudseks piiskopiks" (der eiserne Bischof), kuna ta ilmus n\xc3\xb5upidamistele tavaliselt s\xc3\xb5jar\xc3\xbc\xc3\xbcs.'